Diari Oficial de la Generalitat Valenciana


Sumari del DOGV 7396, del 05-11-2014 (2014/10377)

ORDE 33/2014, de 31 d'octubre, de la Conselleria d'Economia, Indústria, Turisme i Ocupació, per la qual crea la Xarxa d'Entitats d'Orientació Laboral de la Comunitat Valenciana i regula el procediment per a la inscripció de les entitats que fan accions d'orientació laboral en l'àmbit territorial de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/10/31/33/dof/vci/html**

### Dades del document

Número de DOGV
:   7396

Data del DOGV
:   05-11-2014

Secció del DOGV
:   I. DISPOSICIONS GENERALS

Número del document
:   2014/10356


Data del document
:   31-10-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Correcció d'errades

 Descriptors 

:   * Conselleria d'Economia, Indústria, Turisme i Ocupació
    * entitat territorial
    * accés a l'ocupació
    * legislació
    * política d'ocupació
    * mercat laboral

ORDE 33/2014, de 31 d'octubre, de la Conselleria d'Economia, Indústria, Turisme i Ocupació, per la qual crea la Xarxa d'Entitats d'Orientació Laboral de la Comunitat Valenciana i regula el procediment per a la inscripció de les entitats que fan accions d'orientació laboral en l'àmbit territorial de la Comunitat Valenciana. [2014/10440]  
PREÀMBUL  
  
L'Estatut d'Autonomia de la Comunitat Valenciana atribuïx a la Generalitat les competències en matèria d'execució de la legislació laboral dictada per l'Estat.  
La Llei 3/2000, de 17 d'abril, que crea el Servici Valencià d'Ocupació i Formació (SERVEF), establix que este organisme tindrà a càrrec seu l'impuls i l'execució de la política de la Generalitat Valenciana en matèria d'intermediació en el mercat de treball i d'orientació laboral, i que té entre les seues funcions l'execució i el control d'estes polítiques en l'àmbit territorial de la Comunitat Valenciana, així com oferir i prestar servicis de suport que faciliten la inserció laboral i la millora ocupacional, articulant estes funcions amb la col·laboració d'altres entitats públiques o privades que participen en el procés de la intermediació laboral.  
El Decret 194/2013, de 20 de desembre, del Consell, pel qual aprova el Reglament d'Organització i del Règim Jurídic del SERVEF, atribuïx, entre altres, a la Direcció General de Planificació i Servicis, la gestió dels programes i actuacions que calga desplegar en matèria d'orientació laboral i assistència a l'autoocupació.  
Els programes d'orientació laboral formen part de les polítiques actives d'ocupació, definides per la Llei 56/2003, de 16 de desembre, d'Ocupació, la gestió de les quals va ser traspassada a la Comunitat Valenciana. Estos programes tenen com a objecte facilitar al demandant d'ocupació, d'acord amb les seues circumstàncies professionals i personals, l'accés a activitats que milloren les seues possibilitats d'ocupació en el mercat de treball.  
A la Comunitat Valenciana són moltes les entitats que oferixen servicis d'orientació laboral als ciutadans, utilitzant un model d'orientació eficaç i plenament consolidat, amb el suport de ferramentes i metodologia pròpia.  
La Xarxa Orienta GV de la Comunitat Valenciana pretén establir un nexe permanent entre el SERVEF i totes estes entitats públiques i privades que garantisca una major coordinació, la interoperativitat dels servicis d'orientació oferits als ciutadans de la Comunitat Valenciana, i aconseguir l'optimització dels recursos que oferixen les entitats i la creació d'un servici de proximitat especialitzat i de qualitat en l'àmbit de la intermediació laboral, evitant al seu torn una innecessària duplicitat d'accions.  
Per tant, fent ús de les facultats que em conferixen la Llei 5/1983, de 30 de desembre, del Consell, i el Decret 9/2014, de 12 de juny, del president de la Generalitat, pel qual determina les conselleries en què s'organitza l'Administració de la Generalitat, oït o conforme el Consell Jurídic Consultiu de la Comunitat Valenciana,  
  
  
ORDENE  
  
Article 1. Objecte i àmbit d'aplicació  
Esta orde establix la creació de la Xarxa Orienta GV de la Comunitat Valenciana i els requisits per a la incorporació a esta xarxa de manera voluntària de totes les entitats públiques i privades que, en l'àmbit territorial de la Comunitat Valenciana, presten als ciutadans servicis d'orientació professional que tinguen com a finalitat millorar l'ocupabilitat, promoure la carrera professional i facilitar la incorporació al mercat laboral.  
  
Article 2. Registre d'Entitats d'Orientació Professional  
Es crea el Registre d'Entitats d'Orientació Professional de la Comunitat Valenciana, amb caràcter públic, adscrit a l'òrgan competent en matèria d'orientació laboral, que estarà integrat per totes les entitats públiques i privades acreditades per mitjà del procediment que arreplega esta orde que presten servicis d'orientació professional als ciutadans de la Comunitat Valenciana.  
  
Article 3. Requisits per a la inscripció com a entitat  
1. Les entitats que presten servicis d'orientació professional a la Comunitat Valenciana i sol·liciten l'alta en el Registre d'Entitats d'Orientació Professional i la consegüent inclusió en la Xarxa Orienta GV han de tindre els requisits de metodologia, espais, instal·lacions i equipaments que establix esta orde.  
2. Les entitats públiques i privades integrades en la Xarxa Orienta GV han de tindre els requisits següents:  
a) Disposar de locals que tinguen les condicions higièniques, acústiques, d'habitabilitat, de seguretat i de prevenció de riscos laborals que exigix la legislació.  
b) Disposar d'un espai suficient per a la realització, amb la privacitat necessària, de les tasques d'orientació professional. L'espai mínim exigit és de 5 m² per a accions d'orientació individuals i 25 m² per a accions d'orientació grupals. La ràtio exigida és de 2 m² per cada participant en una acció grupal.  
c) Disposar d'un servici permanent d'orientació laboral i mantindre'l.  
d) Disposar dels equips informàtics i mitjans audiovisuals necessaris per a fer les accions d'orientació programades.  
  
e) El personal tècnic que faça les accions d'orientació laboral ha de tindre una titulació acadèmica adequada per a l'exercici qualificat de les tasques d'orientació, en concret psicopedagogia, psicologia, pedagogia, treball social, relacions laborals, ciències del treball, educació social i integració social.  
A més, ha de comptar amb una experiència professional mínima de 24 mesos ben acreditada.  
Si es presten servicis d'emprenedoria, no són imprescindibles les titulacions indicades més amunt, és suficient tindre una titulació de grau, postgrau o equivalent adequada, així com l'experiència professional de 24 mesos ben acreditada en la prestació de servicis d'emprenedoria.  
f) Les entitats pertanyents a la Xarxa Orienta GV poden usar en les accions d'orientació els seus materials, metodologia i continguts addicionals. El SERVEF determinarà els continguts mínims de les accions d'orientació, que es proporcionaran oportunament a totes les entitats integrades en la Xarxa Orienta GV.  
g) Les entitats hauran de disposar dels mitjans informàtics i de transmissió de dades necessaris per a intercanviar informació.  
  
Article 4. Plataforma telemàtica  
El SERVEF ha de posar a disposició de totes les entitats pertanyents a la Xarxa Orienta GV la plataforma informàtica i els mitjans telemàtics necessaris per a l'intercanvi i ús eficaç de la informació sobre els servicis d'orientació prestats als usuaris atesos en el seu àmbit d'actuació.  
  
  
Article 5. Documentació necessària per a la inscripció  
La documentació original o, si no n'hi ha, degudament compulsada, que s'ha de presentar amb la sol·licitud d'alta és la que s'indica a continuació:  
a) Un document que acredite la propietat, arrendament o dret d'ús de l'immoble o les instal·lacions. En els casos en què el sol·licitant no dispose de la titularitat de l'immoble, ha de quedar acreditada i garantida la disponibilitat per la seua part sense subjecció a cap condició que la desvirtue.  
b) Els plànols de tots els espais i instal·lacions que poden ser utilitzats en les accions d'orientació professional, així com la llista i les dimensions de les àrees i els despatxos. Estos plànols s'han de presentar entre les escales 1:50 i 1:100 i en format A3, llevat que per les dimensions del centre o entitat siga inviable el compliment d'estes mesures.  
  
c) L'escriptura de constitució, els estatuts de l'entitat sol·licitant i la targeta d'identificació fiscal, llevat que per les característiques del sol·licitant no se li puga exigir l'expedició d'estos documents.  
d) Poder bastant en dret que acredite les facultats de representació del firmant de la sol·licitud per a actuar en nom de l'entitat sol·licitant, llevat que es tracte d'una persona física o que la representació quede acreditada en algun dels documents previstos en la lletra c d'este article.  
  
e) La presentació de la sol·licitud comporta l'autorització del sol·licitant perquè el SERVEF obtinga directament l'acreditació de les dades d'identitat del sol·licitant, si és una persona física, o bé del representant legal i de la capacitat de representació en el cas d'estar d'alta en el Registre de Representants de la Comunitat Valenciana. No obstant això, en la mateixa sol·licitud es pot denegar o revocar este consentiment, i en este cas esta documentació s'ha d'aportar amb la sol·licitud.  
  
f) Una memòria del centre o entitat d'orientació professional que continga els aspectes següents:  
- L'àmbit territorial d'actuació, així com els col·lectius específics de demandants d'ocupació que atén l'entitat.  
- Els recursos tècnics, humans i materials destinats per l'entitat a les accions d'orientació professional.  
- L'experiència en el desplegament de les accions d'orientació professional i programes en què haja participat l'entitat en els últims cinc anys.  
- Les instal·lacions i equipaments tècnics i materials necessaris per al desplegament de les accions. Cal especificar si els té en règim de propietat o arrendats per l'entitat.  
- L'entitat ha d'indicar expressament si disposa d'una aula informàtica per a la realització d'accions grupals, així com d'equips informàtics que el demandant puga usar individualment. En la memòria s'ha d'indicar si hi ha un punt d'informació sobre temes relacionats amb la busca d'ocupació a disposició dels usuaris.  
- Llista del personal tècnic responsable de les accions d'orientació i justificació de la titulació i experiència professional.  
  
- Proposta de models d'itineraris d'inserció adaptats als perfils de demandants d'ocupació a què es dirigixen les accions d'orientació.  
  
- Contingut de les accions d'orientació professional i metodologia utilitzada per l'entitat en desplegar-les.  
- Descripció dels procediments de gestió i avaluació de les accions acabades.  
  
Article 6. Procediment per a la inscripció de les entitats d'orientació professional  
1. Per a ser inscrit i, si és el cas, acreditat en el Registre d'Entitats d'Orientació Professional de la Comunitat Valenciana, l'entitat interessada ha de presentar, sense subjecció a cap termini predeterminat, la sol·licitud en un imprés normalitzat, amb la documentació que indica l'article anterior, en la Direcció Territorial del SERVEF del lloc on s'ubiquen les instal·lacions que es pretén inscriure i acreditar, o bé en la seu de la Direcció General de Planificació i Servicis o de qualsevol de les formes que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En el cas d'una entitat que dispose d'instal·lacions en dos o més províncies de la Comunitat Valenciana, la sol·licitud s'ha de dirigir directament a la Direcció General de Planificació i Servicis.  
2. Si la sol·licitud presentada, d'acord amb el que disposa l'article 71 de la Llei 30/1992, de 26 de novembre, no té els requisits exigits, es requerirà a la persona interessada que, en un termini de deu dies, esmene la falta o aporte els documents preceptius, amb la indicació que, si no ho fa, es considerarà que desistix de la petició, per una resolució que s'ha de dictar en els termes que preveu l'article 42 de la Llei.  
  
3. El servici adscrit a la direcció general competent en matèria d'orientació professional ha de fer les comprovacions tècniques i després elevar un informe proposta a la direcció general competent per a resoldre la sol·licitud d'inscripció en el Registre d'Entitats d'Orientació Professional.  
4. La resolució, que posa fi a la via administrativa, s'ha de dictar en el termini de tres mesos, cosa que no impedix que se suspenguen els terminis en els casos previstos en l'article 42.5 de la Llei 30/1992, de 26 de novembre. Si no es dicta una resolució expressa en este termini, les persones interessades poden entendre estimades les sol·licituds per silenci administratiu, d'acord amb el que disposa l'article 43 de la Llei.  
  
5. En el cas que siga una entitat pública la que sol·licite la inclusió en el Registre d'Entitats d'Orientació Professional, s'ha de formalitzar un conveni de col·laboració entre l'entitat i el SERVEF que arreplegue, a més, la prestació de servicis d'inserció laboral com ara entrevista d'enquadrament, reactivació de la demanda d'ocupació, informació sobre servicis i altres que es determinaran en els articles del conveni de col·laboració.  
Així mateix, l'entitat pública no ha d'aportar la documentació que indiquen els apartats a, c, d i e de l'article 5 d'esta orde.  
  
Article 7. Obligacions de les entitats  
1. Mantindre les instal·lacions i l'estructura de mitjans sobre la base de les quals s'incluen en el Registre d'Entitats d'Orientació Professional, i adaptar-les als requisits que s'exigisquen en cada moment.  
  
Qualsevol modificació de les condicions que donen lloc a la inscripció ha de ser comunicada a l'òrgan responsable del Registre d'Entitats d'Orientació Professional.  
2. Facilitar l'accés al personal de l'Administració competent a les instal·lacions on es fan les accions d'orientació professional, així com a tota la documentació de caràcter tècnic i administratiu que tinga relació amb estes accions.  
3. Fer constar la condició d'entitat pertanyent a la Xarxa Orienta GV en l'accés a les instal·lacions on fan l'activitat i en els fullets, escrits, publicitat i pàgina web.  
4. Sotmetre's als controls de qualitat que efectue l'Administració per a assegurar l'adequació de les instal·lacions, materials i continguts de les accions d'orientació.  
5. Facilitar al SERVEF informació sobre les accions d'orientació professional, així com el resultat dels servicis prestats als demandants d'ocupació, per mitjà del procediment telemàtic que s'habilite per això, amb una periodicitat mensual, dins dels 15 primers dies del mes següent a la realització de les accions.  
6. Posar a disposició del SERVEF els resultats obtinguts per mitjà dels sistemes d'avaluació de la qualitat dels servicis prestats als usuaris que l'entitat tinga establits.  
7. Totes les accions d'orientació professional realitzades en l'àmbit de la Xarxa Orienta GV han de ser prestades de forma totalment gratuïta per a l'usuari.  
8. Garantir el respecte a la intimitat i dignitat de l'usuari en el tractament de les dades personals i professionals, d'acord amb la normativa de protecció de dades de caràcter personal, així com complir la normativa sobre accessibilitat efectiva i universal de les persones amb discapacitat.  
  
Article 8. Obligacions del SERVEF  
1. Difondre la Xarxa Orienta GV, així com les entitats que hi pertanyen, la seua localització, servicis oferits i horari d'atenció a l'usuari.  
  
2. Organitzar jornades sobre bones pràctiques en matèria d'orientació, en què participarien els tècnics d'orientació de les entitats pertanyents a la Xarxa Orienta GV.  
3. Creació d'un fòrum virtual de comunicació que es configure com una ferramenta de comunicació efectiva entre els tècnics d'orientació de les entitats, amb la finalitat d'aconseguir una major coordinació i cooperació, donar resposta a les incidències que sorgisquen i difondre les accions que es programen.  
4. Facilitar i mantindre la plataforma temàtica necessària per a l'intercanvi de la informació sobre els servicis d'orientació prestats als usuaris.  
5. Subministrar la informació que figure en la base de dades del SERVEF sobre els usuaris de les accions d'orientació i les accions i servicis rebuts.  
  
Article 9. Comissió de seguiment i avaluació  
La comissió d'avaluació i seguiment de la Xarxa Orienta GV es crea amb la comesa d'intercanviar experiències i bones pràctiques entre les entitats integrants de la xarxa, plantejar i resoldre possibles incidències i fer les propostes de millora necessàries per al bon funcionament i coordinació de la xarxa.  
Esta comissió està formada inicialment per un representant de cada una de les entitats que formen la Xarxa Orienta GV i pel responsable del servici competent en matèria d'orientació laboral del SERVEF.  
  
No obstant això, una vegada que la Xarxa Orienta GV estiga integrada per un nombre igual o superior a 20, es constituiran grups tècnics de les entitats registrades per la naturalesa de l'entitat, que nomenaran 2 representants que passaran a formar part de la comissió en substitució de l'entitats representades.  
La comissió es reunix amb caràcter ordinari una vegada a l'any. Així mateix, a petició d'un terç dels membres, pot reunir-se amb caràcter extraordinari.  
  
Article 10. Baixes en el Registre d'Entitats d'Orientació Professional de la Comunitat Valenciana  
Es pot acordar la baixa en el Registre d'Entitats d'Orientació Professional de la Comunitat Valenciana, mitjançant una resolució motivada, després del tràmit d'audiència a l'entitat, quan incórrega en algun dels supòsits següents:  
a) Incompliment de qualsevol de les obligacions previstes en l'article 7 d'esta orde.  
b) A sol·licitud de l'entitat interessada.  
  
  
DISPOSICIONS FINALS  
  
Primera. Facultat d'execució  
Es faculta la persona titular de la direcció general amb competència en la matèria d'orientació laboral a dictar totes les instruccions que siguen necessàries en l'aplicació del que disposa esta orde.  
  
Segona. Entrada en vigor  
Esta orde entra en vigor l'endemà de la publicació en el Diari Oficial de la Comunitat Valenciana.  
  
València, 31 d'octubre de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA


Còpia Permalink ELI